
Előterjesztés
a Közgyűlés részére
Tisztelt Közgyűlés!
A Horvát Köztársaság Nagykövetsége, illetve Zágráb polgármestere levélben fordult a Fővárosi Önkormányzathoz támogatást kérve Miroslav Krleza író szobrának – gyorsított eljárásban történő –  budapesti elhelyezéséhez. A kompozíció felállítása a Magyarországhoz sok szállal kötődő író emlékének megőrzése mellett Zágráb és Budapest közötti együttműködés további elmélyítését is szolgálja. A mű felavatásának dátuma Zágráb polgármesterének 2011 május végére tervezett látogatásának idejére esne.
Miroslav Krleza (Zágráb, 1893 –Zágráb, 1981) a horvát irodalom kiemelkedő alakja, a katonai tanulmányait Pécsett , majd Budapesten a Ludovikán végezte, ahol az osztrák-magyar hadsereg tisztjévé avatták. A katonáskodással hamar felhagyott, költőként, íróként, drámaszerzőként, esszéíróként vált ismertté. A magyar költészet és irodalomszemlélet nagy hatással volt rá, eszményképei voltak Ady Endre, valamint a Nyugat c. folyóirat írói és költői. Anyanyelvi szinten használta a horvát, a magyar s a német nyelvet. Stílusát romantikus és realista hagyomány jellemzi, mely expresszionizmussal, szürrealizmussal, néhol klasszicizmussal és avantgard törekvésekkel vegyül.
Az író mintegy 220 cm magas szobra Zágráb város ajándékaként kerül Budapestre, alkotója Marija Ujevic Galetovic szobrászművész. A művésznővel, Zágráb város, a Horvát Nagykövetség, valamint a Fővárosi Önkormányzat és művészeti szakintézménye képviselőivel történt előzetes egyeztetés, illetve helyszíni bejárás során a kompozíció felállítására a Fővárosi Önkormányzat tulajdonát képező VIII. kerület Ludovika tér látszott a legalkalmasabbnak. A művésznő a téren belül a főépületi tengelytől 13 méterre, az Üllői úti járdától 11 méterre eső, tisztán parki környezetre, valamint a mű főnézetének az I.sz. Sebészeti Klinika felé fordítására tett javaslatot. A Fővárosra, mint fogadó félre a 44 MFt értékűre becsült alkotás  alapozásának megoldása hárul. (Az értékfelmérésre a Budapest Galéria az Alapító Okiratában foglaltak szerint jogosult.) A későbbiekben a mű karbantartását a Budapest Galéria, illetve a környező zöldfelület és a fák gondozását a FŐKERT Zrt. végzi, többletköltséget nem igényel.
A műnek a jelzett területen történő elhelyezését a Budapest Galéria szakmailag támogatta, a mű felállításáról az érintett VIII. kerületi Önkormányzatot tájékoztattuk.
Az 1991. évi XX. törvény 109.§ (1) bekezdése értelmében művészeti alkotás fővárosi tulajdonú közterületen történő elhelyezéséről a Fővárosi Közgyűlés dönt.
A Fővárosi Önkormányzat vagyonáról, a vagyontárgyak feletti tulajdonosi jogok gyakorlásáról szóló 75/2007.(XII. 28.) Főv. Kgy. rendelet 41.§ a) pontja értelmében ingyenes vagyonszerzés esetében 50 MFt értéket el nem érően a Gazdasági Bizottság dönt. Az ügy sürgősségére tekintettel azonban javasoljuk a Bizottság hatáskörének eseti jelleggel történő elvonását az SZMSZ 45.§ (7) pontja alapján, ezáltal egyszerre születhet döntés a mű ajándékként történő elfogadásáról, valamint a köztéri elhelyezésről.
Fentiek alapján kérem a T. Közgyűlést az alábbi határozati javaslatok elfogadására.
Határozati javaslat
A Fővárosi Közgyűlés úgy dönt, hogy:

a Fővárosi Önkormányzat Szervezeti és Működési Szabályzatáról szóló 55/2010. (XII.9.) Főv. Kgy. rendelet 45.§ (7) pontja alapján eseti jelleggel magához vonja a Gazdasági Bizottságra a Fővárosi Önkormányzat vagyonáról, a vagyontárgyak feletti tulajdonosi jogok gyakorlásáról szóló rendelet 41.§ a) pontjában átruházott hatáskört és jóváhagyja a Miroslav Krleza írót ábrázoló, 44 MFt értékű bronz szobornak (alkotója Marija Ujevic Galetovic szobrászművész) Zágráb város ajándékaként történő elfogadását.
határidő:	azonnal
felelős: 	Tarlós István főpolgármester

az 1991. évi XX. törvény 109. § (1) bekezdés alapján, Zágráb város kezdeményezése nyomán jóváhagyja a Miroslav Krleza írót ábrázoló, Marija Ujevic Galetovic szobrászművész által készített bronz szobornak a Fővárosi Önkormányzat tulajdonát képező VIII. kerület Ludovika téren történő elhelyezését.
határidő:	azonnal
felelős: 	Tarlós István főpolgármester

eseti jelleggel magához vonja a 2011. évi költségvetésről szóló 10/2011.(III.10.) Főv.Kgy. számú rendelet 11. §-ának (2) bekezdésben a főpolgármesterre átruházott,  a céltartalékok felhasználására vonatkozó hatáskört  és 1.300 eFt-tal csökkenti a „9170 Kulturális keret céltartaléka” cím működési tartalék előirányzatát és ezzel egy időben egyszeri jelleggel megemeli az „5502 Budapest Galéria” cím támogatási és kiadási előirányzatát 1.300 eFt-tal (ebből dologi kiadás: 1.300 eFt) a Miroslav Krleza írót ábrázoló szobor alapozási munkáinak kiadásaira.
határidő:	a költségvetési rendelet soron következő módosítása
felelős: 	Tarlós István főpolgármester

Határozathozatal módja: a határozat elfogadásához az 1. és 3. pont esetében minősített, a 2. pont esetében egyszerű többség szükséges.
Budapest, 2011. április „   ”
	Csomós Miklós

